Document ID: /roh_data/filtered/fineweb-2-filterrobots_roh.jsonl.gz/71431

Suenter l'attatga da Brüssel il glindesdi, cun duas unfrendas han ils extremists dal Stadi Islamic surpiglià la responsabladad. Via Telegram ha la gruppaziun ditg ch'in da lur cumbattants haja mazzà las duas persunas svedaisas. Suenter il sajettim mortal, aveva la polizia belgia chattà e sajettà giu il delinquent supponì. I sa tracta d'in um da 45 onns, oriund da la Tunesia.
Sajettim a Brüssel
Glindesdi saira hai dà en la chapitala belgia Brüssel in sajettim cun duas persunas mortas ed ina persuna grevblessada. Suenter questa attatga vala a Brüssel perquai il pli aut stgalim d'avertiment da terror, ha infurmà il primminister da la Belgia Alexander De Croo. L'attatgader saja vegnì mazzà en in café mardi da bun'ura. Davart quel han las autoritads gia infurmà ch'el saja in um da 45 onns da la Tunesia, ch'aveva dumandà avant quatter onns asil en la Belgia.
Ina persuna cun carta d'identitad svizra
Tar ils dus morts sa tracti da duas persunas la la Svezia. Ina dad ellas purtava er ina carta d'identitad svizra cun ella, ha infurmà la procura publica beltga mardi bun'ura. Sin dumonda da SRF ha l'Uffizi federal per affars da l'exteriur ditg ch'els sajan vid far scleriments en chaussa. Paucs kilometers davent dal lieu da l'attatga è stà in gieu da ballape tranter la Belgia e la Svezia. Quest gieu è vegnì interrut.
Dapli preschientscha da polizia e controllas
Pervia da la situaziun tendida dettia a Brüssel dapli preschientscha da la polizia, plinavant vegnian lieus sensibels survegliads pli ferm. Cunzunt da quels che stattan en connex cun cuminanzas svedaisas, uschia ha declerà il primminister. Er en il rest dal pajais dettia dapli controllas